**Vakok és Gyengénlátók Közép-Magyarországi Regionális Egyesülete  
16. hírlevél**

**Kérjük, 2015-ben is segítse a Vakok és Gyengénlátók Közép-Magyarországi Regionális Egyesületének munkáját adója 1%-ának felajánlásával!**   
Adószámunk: 18185030-1-42   
Bankszámlaszámunk: 10409015-90147559

**Tartalom**

[1. KÖZGYŰLÉSI HATÁROZATOK](http://www.freemail.hu/mail/index.fm#1.hir)  
[2. „Édesanya” - Anyák napi alkotó pályázat felnőtteknek és gyermekeknek](http://www.freemail.hu/mail/index.fm#2.hir)  
[3. Gyógymasszőröket keresünk](http://www.freemail.hu/mail/index.fm#3.hir)  
[4. Tájékoztató és információs nap jogászunkkal](http://www.freemail.hu/mail/index.fm#4.hir)  
[5. Felkérés a közigazgatással kapcsolatos kutatásban történő részvételre](http://www.freemail.hu/mail/index.fm#5.hir)  
[6. Tudjon meg többet a mentorszülő hálózatról](http://www.freemail.hu/mail/index.fm#6.hir)  
[7. Minőségi hírfogyasztás 80.000 látássérült számára](http://www.freemail.hu/mail/index.fm#7.hir)  
[8. Szórakozva jótékonykodhat RISKÁVAL](http://www.freemail.hu/mail/index.fm#8.hir)  
[9. Cseppnyi önbizalom](http://www.freemail.hu/mail/index.fm#9.hir)  
[10. A Láthatár bolt ajánlatai](http://www.freemail.hu/mail/index.fm#10.hir)  
[11. A vakok már nem vehetik át a levelüket a Magyar Postától](http://www.freemail.hu/mail/index.fm#11.hir)  
[12. Apró hírek - programmorzsák](http://www.freemail.hu/mail/index.fm#12.hir)

**1. KÖZGYŰLÉSI HATÁROZATOK**

Vakok és Gyengénlátók Közép-Magyarországi Regionális Egyesülete   
  
Közgyűlés   
2015. április 17.   
  
1/2015.   
A közgyűlés 49 igen szavazattal elfogadta levezető elnöknek Fodor Ágnest, a jegyzőkönyv vezetésére Németh Orsolya, hitelesítésére pedig Tajti Gábor és Moldován Eszter személyét.   
  
2/2015.   
A közgyűlés 48 igen szavazattal, 0 nem és 0 tartózkodás mellett elfogadta az ülés napirendjét, ami megegyezett a meghívóban előre közölttel.   
  
3/2015.   
A VGYKE közgyűlése 50 igen szavazattal, 0 nem és 1 tartózkodás mellett elfogadta az egyesület felügyelő bizottságának 2014. évi beszámolóját.   
  
4/2015.   
A VGYKE közgyűlése 54 igen szavazattal, 0 nem és 1 tartózkodás mellett elfogadta az egyesület 2014. évi közhasznúsági jelentését.   
  
5/2015.   
A VGYKE közgyűlése az egyesületi tagok 2016. évi tagsági díját 44 igen szavazattal, 5 nem és 1 tartózkodás mellett 1500 forintban határozta meg, illetve határozott kedvezményes tagdíj lehetőségének biztosításáról, melyet a kistérségi egyesületek (BULÁKE, CTLE, DATLE, GÖTLE, LPE, DULÁTE) tagjai vehetnek igénybe, és melynek összege 600 Ft.   
  
6/2015.   
A közgyűlés a VGYKE MVGYOSZ országos küldötteinek megválasztotta Fodor Ágnest 45, Dr. Ozvári-Lukács Ádámot 44, Németh Orsolyát 43, Veres Katalint 42 és Kiss Jánost 39 támogató szavazattal, illetve pótküldöttnek megválasztotta Tajti Gábort 37 támogató szavazattal.   
  
Budapest, 2015. április 17.   
  
Fodor Ágnes   
Elnök   
  
Németh Orsolya Tajti Gábor Moldován Eszter   
Jegyzőkönyvvezető hitelesítő hitelesítő   
  
A Közgyűlés Jegyzőkönyvét a mellékletben olvashatják

**2. „Édesanya” - Anyák napi alkotó pályázat felnőtteknek és gyermekeknek**

Amikor egy nő várandós lesz, sokan rámosolyognak, és bíztatóan azt mondják neki: az anyaság a világ legcsodálatosabb dolga, majd meglátod! Aztán valahogy a hétköznapok sodrásában az anyaság olyan természetes, hétköznapi dologgá válik. Olykor egy-egy óvodai, iskolai ünnepségen tiszteletünket fejezzük ki az édesanyák felé, aztán megint nem beszélgetünk a mindennapokban arról, hogy gyermekként, vagy szülőként hogyan is vagyunk az anyukánkkal, a saját anyaságunkkal. Az anyaság témája más és mégis ugyanolyan, ha látássérült anyák, vagy látássérült gyermekek vagyunk.   
  
Pályázatunkkal arra hívjuk sorstársainkat, hogy fejezzék ki ezt a másként is ugyanúgy témát, olyan alkotói tevékenységben, melyben, a legjobban meg tudják ragadni a témát. A felnőttektől elsősorban prózában, vagy versben várjuk a pályázatokat. A gyermekektől rajzban, versben, prózában, egyéb kézműves tevékenységekben megszületett alkotásokban várjuk pályázataikat.   
  
Az alkotások beküldési határideje: 2015. május 6. szerda.   
A pályázatoknál jelöljék meg, hogy felnőtt, vagy gyermek a pályázó, illetve melyik kategóriában indulnak. A gyermekek esetében kérjük, tüntessék fel a korcsoportot is. A pályázatokat a VGYKE mentorszülői zsűrizik majd.   
  
Az első 3 helyezett díjazásban részesül mind a felnőtt, mind a gyermek kiírás résztvevői közül. Az ünnepélyes díjátadó időpontjáról a következő hírlevélben tájékoztatjuk Önöket.

”Az én anyukám” gyermek pályázat

A pályázat három korcsoportban:

* óvodás
* kisiskolás és felső tagozatos
* illetve középiskolás gyermekek számára kerül meghirdetésre.

A gyermekeknek az édesanyjukkal kapcsolatos megélésüket kell kifejezni, megjeleníteni, hogy számukra édesanyjuk mitől olyan különleges. A kifejezés módjára a próza, a vers, a rajz, a festés, de más egyéb technikák is alkalmasak például agyag, gyurma stb. Bármely technika megengedett, melyben a gyermek alkotni tud és szeretne.

„Anyává lenni, anyává válni másként és mégis ugyanúgy” Felnőtt pályázat”

A pályázatot három kategóriában hirdetjük meg.

* Látássérültként gyermeket nevelő anyukák számára.   
  Ebben a témakörben arról szeretnénk olvasni, hogy a látássérült édesanya miben éli meg másként és ugyanúgy a saját anyaságát, mint bármely más édesanya. Kíváncsiak vagyunk az örömökre és a nehézségekre is. Mit kellett másként megoldania a gyermek nevelése során? Milyen eszközök, személyek, technikák voltak a segítségére a gyermek különböző életkorában, élethelyzetében. Voltak-e olyan kreatív megoldásai, amikkel egy a látássérültségéből adódó nehézséget át tudott hidalni. A pályázatok terjedelme maximum két A4-es oldal lehet mindhárom felnőtt kategóriában.
* Látássérült gyermeket nevelő szülő   
  Ebben a kategóriában azon édesanyák írásait várjuk, akik maguk nem látássérültek, s a család a gyermek révén érintett a látássérülésben. Tőlük azt szeretnénk kérni, hogy azt írják, meg hogy számukra mit jelent egy ilyen különleges gyermek nevelése, mit és hogyan kellett másként tenni, vagy éppen ugyanúgy gyermekük nevelése során. Ha a gyermeknek van testvére, akkor a két gyermek nevelése közti különbséget is meg lehet jeleníteni.
* Te mindig az én gyermekem leszel.

Ez a kategória azon felnőtteknek szól, akik bár lehet, hogy maguk is szülők, inkább gyermekségükről írnának. Ebben a kategóriában nagyon számítunk azon sorstársaink írására, akik már régen voltak gyermekek. Számunkra nagyon komoly tapasztalat lenne megismerni, hogy néhány generációval korábban milyen is volt egy látássérült kisgyermek élete, hogyan is volt mindez még az integráció megjelenése előtt. Milyen volt akkoriban a helyzete egy édesanyának és egy látássérült gyermeknek. Akkoriban hogyan segítették Önöket az önálló életvitelre, a fészekből való kirepülésre a szüleik, tanáraik stb.   
  
Jelentkezésüket, esetleges kérdéseiket e-mail-ben várjuk az   
[ugyfel@vgyke.com](javascript:fm.eMailClicked.raise('ugyfel@vgyke.com');) címre küldött levélben, vagy a 70/387-5267-es telefonszámon.   
  
Tisztelettel és köszönettel:   
  
Veres Katalin   
A VGYKE mentorszülő hálózatának koordinátora

**3. Gyógymasszőröket keresünk**

A Vakok és Gyengénlátók Közép-magyarországi Regionális Egyesülete (VGYKE) keres Budapest vonzáskörzetéből megváltozott munkaképességű, elsősorban látássérült gyógymasszőröket rugalmas munkaidőre.   
A munkakör másodállásban is betölthető.   
  
Önéletrajzát, szakképzettségét igazoló okiratát és a masszázs tevékenység folytatásához szükséges dokumentumok (Kamarai Tagság, és Működési Nyilvántartási Igazolvány) másolatát kérjük, a [cserf-s@vgyke.com](javascript:fm.eMailClicked.raise('cserf-s@vgyke.com');) e-mail címre küldje.   
A jelentkezési határidő: folyamatos

**4. Tájékoztató és információs nap jogászunkkal**

Örömmel értesítjük Önöket, hogy a VGYKE Tájékoztató és információs napot rendez dr. Ozvári Lukács Ádám közreműködésével. A látássérülteket érintő jogi, illetve ellátási, segélyezési problémákról, lehetőségekről tart rövid, kb. egy órás tájékoztatást.   
Lehetőség lesz arra is, hogy kérdezzenek, megoldást találjanak problémáikra.   
  
Az előadás után az Egyesület dietetikus munkatársa, Bartyik Ágnes ad néhány hasznos tanácsot, hogy egészségesen, frissen és fitten élvezhessük a tavaszi zsongást nem csak a természetben, hanem szervezetünkben is.   
A két előadás közti szünetben frissítővel és kis harapnivalóval várjuk Önöket!   
  
Jegyezze fel a naptárába: április 29-én reggel 9-től a 1146 Budapest, Hermina út 57 szám alatt a Cserf-s tárgyalójában Információs nap!   
  
Részvételi szándékát az Ügyfélszolgálat elérhetőségein várjuk.

**5. Felkérés a közigazgatással kapcsolatos kutatásban történő részvételre**

Kedves Olvasóink!   
  
Az ÁROP-2011/1.1.12 Közszolgálat a közigazgatásban kiemelt projekt keretében megvalósuló kutatásban kérték a segítségünket.   
  
Alább olvashatják a kutatással kapcsolatos részleteket:   
  
Az ÁROP-2011/1.1.12 Közszolgálat a közigazgatásban kiemelt projekt keretében többek között fókuszcsoportos beszélgetések során szeretnénk felmérni a lakosság közigazgatással kapcsolatos véleményét. Arra lennénk kíváncsiak, hogy miként ítélik meg a hivatalok működését, az ügyintézési struktúrát, milyen változtatásokat tartanának kívánatosnak a minél jobb működés érdekében. A vak és gyengénlátó emberek véleménye kiemelten fontos lenne a kutatás sikeressége szempontjából, ugyanis ők, sok esetben nehézségekbe ütközhetnek ügyeik intézése során.   
  
Egy ilyen fókuszcsoportos beszélgetésben történő részvételében szeretném kérni szíves segítségét, együttműködését. A beszélgetés minimum 10 maximum 15 fő részvételével kb. 60 percet vesz igénybe, melynek során bár hangfelvétel készül és az előírások miatt egy jelenléti ív is kitöltésre kerül, de a kutatás eredményében teljes mértékben anonim módon jelennek meg a válaszadók.   
  
Várjuk azon látássérült olvasóink jelentkezését, akik szívesen részt vennének a kutatásban.   
Jelentkezésüket e-mail-ben várjuk az [ugyfel@vgyke.com](javascript:fm.eMailClicked.raise('ugyfel@vgyke.com');) címre küldött levélben,   
illetve a 70/387-5267-es számon telefonos elérhetőségük megadásával 2015. április 27. hétfőig.   
  
A fókuszcsoportos beszélgetésre terveink szerint 2015. május 5-én (kedden) kerülne sor a 1146 Budapest, Hermina út 57 szám alatt a Cserf-s tárgyalójában.   
  
Szíves együttműködésében bízva!   
  
Tisztelettel   
Tapody-Németh Katalin   
Megbízott kutatásvezető

**6. Tudjon meg többet a mentorszülő hálózatról**

A Látássérült(ként) Gyermeket Nevelő Mentorszülők Hálózatának tagjaiként szeretettel várunk a Facebook oldalunkon mindenkit, aki - akár aktívan, akár szimpatizánsként - érdeklődik a tevékenységünk iránt:   
<https://www.facebook.com/groups/mentorszulo/>.   
Kik is vagyunk? Olyan szülők csoportja, akiknek a családjában, illetve közvetlen környezetében látássérült él, vagy önmaga az. Önkéntes tevékenységünk során tapasztalataink átadásával segítséget, baráti kezet, praktikus tanácsokat nyújtunk a mindennapokban, hiszen mi tudjuk legjobban, mit érez a sorstársunk.   
Mit kérünk? Egy látogatást a Facebook oldalunkra. Ha úgy gondolja, hogy szükséges és hasznos a tevékenységünk, akkor jelentkezzen tagnak csoportunkba – minden kötelezettség nélkül. Ha úgy érzi, hogy aktívan is részese lenne a munkánknak, akkor szívesen látjuk közöttünk. Ha nem szeretne hozzánk csatlakozni, sem tagként, sem pedig mentorszülőként, örömmel veszünk egy lájkot is.   
Magáról a mentorszülő hálózatról, rólunk tagokról többet is megtudhat a   
<http://www.vgyke.com/mentorszulo-halozat/>

**7. Minőségi hírfogyasztás 80.000 látássérült számára**

Április 21.-én debütált a Vodafone Magyarország Alapítvány és az Informatika a Látássérültekért Alapítvány összefogásával megvalósult "Lapról hangra Felolvasói Alkalmazás", amelynek célja, hogy könnyebbé tegye a látássérültek számára híreket, újságcikkeket felolvasó önkéntesek munkáját. Az alkalmazás elindítása mellett az Informatika a Látássérültekért Alapítvány egy éves együttműködési megállapodást írt alá három kiemelkedő és elismert hazai oktatási intézménnyel, amelynek hallgatói és dolgozói az elkövetkező egy év során önkéntes munkában, havonta több mint 300 újságcikket olvasnak és töltenek fel a látássérültek számára létrehozott "Lapról hangra" oldalra.   
  
Az Eötvös Loránd Tudományegyetem, a GNM Színitanoda és a Komlósi Oktatási Stúdió szinte gondolkodás nélkül mondott igent a nemzetközileg is egyedülálló összefogásra a látássérültek tájékozódási, művelődési, és szórakozási lehetőségeinek bővítése érdekében.   
  
Az Informatika a Látássérültekért Alapítvány programjának célja, hogy biztosítsa a látássérültek (vakok és gyengénlátók) számára, hogy a Lapról hangra oldalon élő szóban, emberi hangon hallgathassák meg a jelenleg csupán nyomtatott formában hozzáférhető újságok, folyóiratok írásait. A 2011-ben létrehozott, térítésmentes szolgáltatást nyújtó oldalra az elmúlt 4 évben közel 1000 önkéntes felolvasó mintegy 2600 cikket töltött fel, azonban komoly kihívást jelent az Alapítvány számára, hogy az elérhető tartalom folyamatosan frissüljön.   
  
"A látássérültek számára különösen fontos, hogy a felolvasó képes-e színessé, személyessé tenni az olvasott szöveget, hogy kellemes-e a hangja, stílusa. A három iskola kommunikációs, illetve beszédkészség-fejlesztő képzésében részesülő hallgatói által felolvasott szövegek ily módon valódi csemegét jelentenek majd nekünk. Az együttműködéssel jelentősen megnövekszik, és folyamatosan frissül az oldalra feltöltött cikkek mennyisége is, ami komoly segítség látássérült felhasználóink - köztük jómagam - számára." - mondta Agárdi Szilvia látássérült énekeső, a Vodafone Főállású Angyala.   
  
Agárdi Szilvia a Vodafone Főállású Angyalaként 2014 szeptemberétől segíti az Informatika a Látássérültekért Alapítvány munkáját a Lapról hangra program országos népszerűsítésével.   
Az énekesnő a Vodafone Magyarország Alapítvánnyal közösen kérte fel az együttműködésre a három oktatási intézményt. Az Eötvös Loránd Tudományegyetem, a GNM Színitanoda és a Komlósi Oktatási Stúdió szinte gondolkodás nélkül mondott igent.   
A kedden aláírt szerződés értelmében a három iskola egy éven keresztül havonta több mint 300 felolvasott cikket tölt majd fel a Lapról Hangra oldalra, a következő 12 hónap során tehát közel két és félszeresére nőhet az oldalon meghallgatható írások száma.   
A vállalások megvalósíthatóságát az a ma bemutatott, mobiltechnológián alapuló, nemzetközi szinten is egyedülálló alkalmazás teszi lehetővé, amellyel lényegesen egyszerűbbé válik az önkéntes felolvasók számára a cikkek okostelefonról történő feltöltése.   
  
"Örömünkre szolgál, hogy részt vehetünk a Magyarországon élő mintegy 80.000 látássérült minőségi hírfogyasztásának elősegítésében" - mondta el Suba János, a Vodafone Magyarország Vállalati Kommunikációs Igazgatója - "A Vodafone felelős vállalatként elkötelezett az esélyegyenlőség és a civil szféra fejlesztése mellett. Alapítványunk 2003-as megalakulása óta több mint egymilliárd forint támogatást osztott szét civil partnerei között, ezen felül 2007 óta biztosítunk speciális tarifacsomagokat fogyatékkal élőket tömörítő szervezetek számára, 2014 őszén bevezetett akadálymentes tarifacsomagjainkkal pedig jelentős kedvezményeket kínálunk a fogyatékkal élők számára. "- tette hozzá.   
  
A Vodafone Magyarország Alapítvány támogatásával és az Adatközpont Kft. közreműködésével készült Lapról hangra Felolvasói Alkalmazás ingyenesen letölthető, a Google Play Áruházból és Android 4.0-ás, vagy ennél magasabb verziójú operációs rendszeren működtethető. Az alkalmazás képes a hang MP3-ban való rögzítésére, majd a felolvasott szöveget egyetlen gombnyomással fel is tölti az internetre.   
  
Örömmel tájékoztatjuk olvasóinkat, hogy a Lapról hangra csapat támogatásával Egyesületünk 10 db felolvasott cikkeket tartalmazó dvd-hez jutott hozzá.   
Az érdeklődők ingyenesen átvehetik a válogatást Ügyfélszolgálatunkon.   
  
Jó olvasást kívánunk!   
  
Forrás:   
[www.infoalap.hu](http://www.infoalap.hu)

**8. Szórakozva jótékonykodhat RISKÁVAL**

Szeretnénk meghívni Önöket, szülőket és barátokat, mindnekit Várkonyi Attila (Dj Dominique) jótékonysági eseményére, mely 2015. április 26-án, vasárnap 19:00 órától kerül megrendezésre Budapesten, a Papp László Budapest Sportarénában (1143 Budapest, Stefánia út 2.)   
  
Számos ismert és elismert művész (Vastag Csaba, Animal Cannibals, Kis Grófo, Children Of Distance, Dj Newik...) gondoskodik majd a jelenlévők szórakozásáról és a maradandó élményről.   
A rendezvény egy jótékonysági koncert hátrányos helyzetű, fogyatékos és ép gyerekeknek, fiataloknak, felnőtteknek, melynek célja, egy olyan integrált kulturális rendezvény megvalósítása, mely a szórakozás mellett a hátrányos helyzetűekért való összefogás fontosságát is hangsúlyozza! Játszva, szórakoztatatva tanít a társadalmi együttélésre, az elfogadásra, a toleranciára. Lehetőséget teremt arra, hogy az egészséges és a fogyatékkal élők közösen szórakozzanak.   
Az esemény ingyenes, belépő egy liter RISKA UHT Tej, amit egy rászoruló gyermekeket segítő étkeztetési szervezetnek adományozunk.   
Az esemény helyszínén kiemelten figyelünk arra, hogy a fiatalok alkohol, cigaretta és kábítószermentes környezetben szórakozzanak!   
A rendezvényhez tartozó Facebook esemény az alábbi linken található:   
<https://www.facebook.com/events/912147292139589/> Hírlevelünk mellékletéhez Csatolva találnak egy regisztrációs lapot is, mely az eseményen résztvevő, támogatott gyermekek beregisztrálásához szükséges!   
Ha bármilyen további kérdés, kérés merül fel, szívesen állunk rendelkezésükre!   
Őszintén reméljük, hogy Önöket is a vendégeink között köszönthetjük vasárnap este!   
További szép napot kívánok!   
Üdvözlettel:   
Kőrösi Liza   
DQUE Management   
+36-30/498-1530   
[info@djdominique.hu](javascript:fm.eMailClicked.raise('info@djdominique.hu');)

**9. Cseppnyi önbizalom**

Szeretnénk tájékoztatni Önöket, hogy a Cseppnyi Önbizalom program keretébenlehetőség van ingyenesen fehérneműként használható nadrágpelenkát rendelni az alábbi elérhetőségen:   
<http://www.mobilbetegpelenka.hu/index.html>   
A terméket a szállítási adatok és a méret megadása után juttatják el az érintettekhez, a megrendelés semmilyen költséggel nem jár. A programról további információ szintén ezen a honlapon található.   
  
Amennyiben hasznosnak találják tagjaik számára ezt a lehetőséget, kérjük   
osszák meg velük is levelünket.   
  
Üdvözlettel:   
Horváth Orsolya   
Nemzeti Betegfórum   
irodavezető   
+36709032357   
[iroda@nemzetibetegforum.hu](javascript:fm.eMailClicked.raise('iroda@nemzetibetegforum.hu');)

**10. A Láthatár bolt ajánlatai**

Kedves Vásárlóink! **Áprilisi akciónk!**   
  
A Láthatár segédeszköz boltban kapható /kivétel a Hangvilág Kft. által forgalmazott termékek/ összes termékünkre 10%-20% árengedményt adunk!   
  
Ízelítő a kínálatunkból:   
Nagyítók:

* 2,5x-es LED lámpás kézi nagyító 1100Ft
* 2,5x-es sorolvasó (kicsi) 850Ft
* 3x-os Led lámpás kézi nagyító 2350Ft
* 3x-os Led lámpás 3in1 nagyító 2500Ft
* 5x-ös kézi nagyító 1200Ft
* 5x-ös zsebnagyító 1490Ft
* 5x-ös világítós zsebnagyító 1780Ft
* 6x-os kézi nagyító 8900Ft
* 4x6x10x nagyító 1570Ft
* 4x6x10x karabíneres nagyító 2500Ft
* 6x8x14x nagyító 1300Ft
* Magyarul beszélő vérnyomásmérő(felkaros) 25.500Ft helyett 21.000Ft
* Folyadékszint jelző 3500Ft helyett 2800Ft
* Rézcsengők :1200Ft-2200Ft
* Rongy szőnyegek:500Ft-1000Ft
* Gyertyák: 250Ft-1000Ft

Akcióink a készlet erejéig tartanak!   
  
Használt termékek, eszközök rendkívül kedvezményes áron:

* Egérszem nagyító 35000Ft (Tv-hez, monitorhoz csatlakoztatható)
* Poet Compact felolvasó gép ( Kezelése egyszerű, a legbonyolultabb szöveget is felolvassa különböző, választható nyelven) A készüléket a Láthatár segédeszköz boltban ki lehet próbálni, valamint bővebb tájékoztatást is adunk.
* Prisma nagyító (Tv-hez, monitorhoz csatlakoztatható) Ára: 45000Ft
* 1db németül beszélő számológép 5000 Ft

Elérhetőségeink és a bolt nyitvatartása:   
Cím: 1146 Budapest, Hermina út 57.   
Nyitvatartás: kedd, szerda, csütörtök, péntek: 09.00-17.00 óra között.   
Telefon: (1) 384-55-41 4-es menüpont.   
Mobil: 06 70 383 3611   
E-mail: [lathatar@vgyke.com](javascript:fm.eMailClicked.raise('lathatar@vgyke.com');)   
Csoportokat előzetes telefonos egyeztetés esetén hétfőn is kiszolgálunk.   
  
Katona Zsuzsanna   
boltvezető

**11. A vakok már nem vehetik át a levelüket a Magyar Postától**

Mit sem sejtve, a szokásos módon ment ki leveleiért a látássérült Tóth Ilona. Azonban a borítékokat nem vehette át, a postás ugyanis közölte vele: nem kaphatja meg, csak egy látó tanú jelenlétében. A postás már előre intézkedett, egy vadidegen tanút is hozott.   
– Negyven éve vagyok vak, de még soha nem éreztem magam ennyire megbélyegezve emiatt – mondta a Borsnak felháborodottan az asszony. – Iskolába jártam, írástudó vagyok. Ha új postás jött, előre bemutatták, megismertem a hangját, megbíztam benne. Erről az egészről viszont értesítést nem kaptunk, csak megjelent a postás, aki arra sem vette a fáradságot, hogy becsöngessen, van-e tanúm, hanem már egy idegen emberrel állított be, aki előre aláírta az átvételt. Természetesen azonnal felhívtuk a postát, mivel ezt a rendeletet a szabályzatban sem találtuk – közölte Ilona, aki igazán csak ekkor döbbent meg. Azt a választ kapta, hogy a vakokat és gyengénlátókat Ezentúl az analfabétákkal veszik egy kalap alá.   
  
Országos szinten megközelítőleg hetvenezer embert érint a probléma, sokan Ilonához hasonlóan megalázónak tartják az eljárást. A Bors megkérdezte a Magyar Posta Zrt.-t a kialakult helyzetről, a cég képviseletében Apáti-Tóth Kata az alábbi választ juttatta el szerkesztőségünkbe:   
A pontos eljárásról az alábbi kormányrendelet rendelkezik, amely nem újkeletű. A szabályok a visszaélés lehetőségének kizárását szolgálják, ezért kívánják meg a tanú jelenlétében történő kézbesítést.   
  
A leírt helyzetet a postai szolgáltatások nyújtásának és a hivatalos iratokkal kapcsolatos postai szolgáltatás részletes szabályairól szóló 335/2012. (XII. 4.) Korm. rendelet a következőképpen szabályozza:   
  
„26.§ (1) Az írni nem tudó, a latin betűket nem ismerő vagy egyéb ok miatt írásban gátolt címzettnek, vagy egyéb jogosult átvevőnek a könyvelt küldeményt írni tudó, nagykorú tanú jelenlétében kell kézbesíteni. A kézbesítő a kézbesítés előtt a címzett, vagy egyéb jogosult átvevő, továbbá a tanú személyazonosságát a 21. § és a 22. § szerint ellenőrzi. A tanú – e minőségének feltűntetése mellett – a kézbesítési okiraton vagy az aláírást rögzítő egyéb technikai eszközön saját nevét írja alá.”   
  
Olvasson tovább:   
<http://www.borsonline.hu/20150416_analfabetakent_kezeli_a_vakokat_a_posta>

**12. Apró hírek - programmorzsák**

**a, Érezd az erdőt**   
  
Gyalogtúra vakok, gyengénlátók és látók részére az ország egyik legszebb részén, Kőszegen.   
  
A túra időpontja 2015. május 3. vasárnap.   
  
A táv kb. 5 km, tehát könnyű túra lesz, 4 órás séta.   
Amennyiben szükséges, a jelentkezőknek kísérőt is biztosítanak.   
Jelentkezni az alábbi elérhetőségeken lehet:   
Mail: [andras.bogati@gmail.com](javascript:fm.eMailClicked.raise('andras.bogati@gmail.com');)   
Telefon: +36/30/2523488   
  
Ha többen mennének esetleg vonattal, buszt is tudnak biztosítani, ami elhozná a jelentkezőket a találkozó helyszínére, az Okmányos pontra, a Kincs pihenőhöz.   
  
**b, Hangulatkoncertek**   
  
Nem csak esténként érdemes felkeresnie a Művészetek Palotáját annak, aki izgalmas és élő zenei élményekre vágyik. Délutánonként a legkülönfélébb műfajokkal lehet találkozni az Előcsarnok környékén: kedden a könnyűzene, a dzsessz és a népzene, szerdán és szombaton a klasszikus műfajok fiatal képviselői adnak randevút a Müpába betérő, zenére vágyó publikumnak. A Hangulatkoncertek sorozatában a Liszt Ferenc Zeneakadémia és más zenei oktatási intézmények hallgatói, növendékei mutatkoznak be hétről hétre, hogy tudásuk legjavát adva bizonyítsák tehetségüket és elhivatottságukat a nagyközönségnek.   
  
Ezen a héten szombaton:   
Ábrám Endre, Veress Gáspár zongora

* Mozart: B-dúr szonáta, K. 333
* Brahms: Hét fantázia, op. 116
* Debussy: A tenger - I. Hajnaltól délig a tengeren - négykezes változat

2015. április 25. szombat, 17:00 — 18:00 Üvegterem   
A belépés tehát INGYENES!   
  
Forrás:   
[www.mupa.hu](http://www.mupa.hu)   
  
**c, Rendőr és tűzoltónap a Városligetben**   
  
1992-től Szent György napján, április 24-én rendezik meg Magyarországon A RENDŐRSÉG NAPJÁt.   
  
Április 25-én, szombaton rendőr-és tűzoltónapot tartanak a Városligetben.   
A programok között:

* rendőrségi helikopterek
* motoros bemutató
* rendőrkutya akcióban
* tomfa és intézkedéstechnikai bemutató
* karate bemutató
* Ír sztepptánc bemutató
* ÖKO divatbemutató a környezetvédelem jegyében
* világbajnok tánccsapat bemutató
* vezetési szimulátor
* gyermekkoncertek és gyermekudvar

és még rengeteg program kicsiknek és nagyoknak egyaránt.   
  
Forrás:   
[www.police.hu](http://www.police.hu)   
  
**d, Földfesztivál az Állatkertben**   
  
Kéktúra a fővárosi állatkertben   
A Föld Napjához kapcsolódóan, 2015. április 22. és 26. között a budapesti állatkertben ismét lesz Föld Fesztivál. Rengeteg érdekes programmal és izgalmas állatbemutatókkal várják az érdeklődőket.   
Tanulhatunk a madarak fészkelési szokásairól, lesz madármegfigyelés és madárfelismerés, odúfestés és állatbemutatkozó, valamint jelen lesz az állatkerti madármentő csapat, ahol a munkatársaink állatorvoslási titkokat is elárulnak.   
Számos érdekességet megtudhatunk a méhekről, az erdők-mezők védelméről, a sarkvidék veszélyeztetett állatfajairól, az ember és a természet harmonikus kapcsolatáról. Ismerkedhetünk az óriáspanda élőhelyével és a kínai kultúrával, lesz teakóstolás, kungfu- és tajcsibemutató. A programok között szerepel arcfestés, kézműves foglalkozás és könyvbemutató, de lesz játszóház a kenyérsütésről és még sok-sok játék.   
Az ideiglenes kéktúra nyomvonalán minden látogató bejárhatja az állatkertet, pecsételhet, és a sikeres teljesítők jutalma lesz egy varázslatos utazás a Mesecsónakkal.   
  
A kéktúrasátorban a TeSzedd a Kéken! felhívásunkhoz kapcsolódóan izgalmas játékokkal és ajándékkal várjuk a látogatókat!   
A részletes programokat a következő link tartalmazza:   
<http://www.zoobudapest.com/tervezz-velunk/programtervezo/fold-fesztival>   
  
**e, Május 1-i programok 2015-ben**   
  
Hol majálisozzak idén? Programajánló a 2015-ös Majálisokból. Budapesten és vidéken is rengeteg program lesz.   
  
Budapesten rengeteg program várja a látogatókat!   
Elsőként is talán a Csepeli gyár területén megrendezésre kerülő Pannonia felvonulást említenénk. Ahol nem csak a Pannonia, hanem más magyar márkák is képviseltetik magukat. Nem csak Pannoniával lehet jönni hanem várnak mindenkit szeretettel, aki érdeklődik a magyar motorkerékpárok, illetve a veterán járművek iránt. Pannonia, Danuvia, Csepel, Tünde, Panni, Mátra, Berva, WM, Dongó, BMG, SHB, Méray, Népmotor, mind-mind magyar motor és nagyszerű lenne, ha mindegyik képviselve lenne ezen a napon. 2015. május 1-én 12:00-kor lesz a felvonulás motorral a gyár területén.   
  
Idén is lesz Óbuda napja május 2-án.   
A rendezvény során olyan előadók lépnek fel a különböző helyszíneken, mint például Halász Judit, Tóth Vera, Palya Bea, Deák Bill Gyula, a Random Trip, a Hősök, a Mary Popkids, Keresztes Ildikó vagy Mahó Andrea és Csengeri Attila Óbuda-Békásmegyer Önkormányzatának támogatásával rengeteg ingyenes program várja a látogatókat. A rendezvény fő színtere a Fő tér és környéke, a Szentlélek tér, a Zichy-kastély udvara, a Kubuci kert, valamint a Kórház utca. Ezen kívül családi programokkal, színpadi előadásokkal, kézműves kirakodóvásárral, civil udvarral, közbiztonsági bemutatóval és sportrendezvényekkel várjuk az érdeklődőket   
Csillaghegyen, Békásmegyeren, Kaszásdűlőn, a 3K-ban, Pünkösdfürdőn, a Római parton, a Krúdy-negyedben és a Gázgyári lakótelepen is. Érdekes programnak ígérkezik a KOCSMAJÁLIS is, ami A Városliget melletti Dürer Piknik Parkban várja az érdeklődőket 2015. május 1-én.   
A rendezvény ráadásul az élvezetek mellett még jótékony célt is fog szolgálni.   
Mint ahogyan az elmúlt alkalommal is, a fővárosi italmérések, vendéglátóhelyek küzdenek meg majd egymással az értékes nyereményekért, egy egész napos gasztrolimpia keretében. A fő versenyszám mellett, kiegészítő feladatokkal várják a csapatokat, míg a vendégek szórakoztatásáról dj program, kirakodóvásár és gyermek játszóház gondoskodik majd.   
  
A belépés díjtalan, a látogatók adomány jelleggel kóstolhatják majd meg a versenyműveket, az ebből befolyt összeggel a Budapest Bike Maffiát támogatják.   
  
Május 4-én lesz a STAR WARS NAP, amit minden évben ekkor tartanak. Ez alkalomból várják a rajongókat egy ingyenes programra.   
  
A Star Wars egy fantasztikus univerzum, ami az elmúlt több mint három évtized alatt rengeteg olvasnivalóval, néznivalóval és játékkal látott el minket, felejthetetlen pillanatokat szerzett nekünk és egy olyan hűséges rajongótábort gyűjtött maga köré, aminek - nem, egyáltalán - nem mindegy, hogy ki lőtt először. Ha hozzánk hasonlóan fanatikus Star Wars-rajongó vagy és szeretnél egy estét hasonszőrű pajtásokkal tölteni, vagy csak most szeretnél megismerkedni a világ egyik legnagyobb franchise-ával, akkor nagy szeretettél várunk május 4-én, a Grundon egy nem hivatalos rajongói móka keretében.   
  
A LÁTHATATLAN KIÁLLÍTÁS igazán különleges élmény lehet a 4 napos hétvégén. Ha még nem hallott róla, akkor érdemes olvasnia a kiállításról. Érdemes előre megvenni a jegyeket, hiszen az ilyen időszakokban teltházzal fut minden különleges helyszín.   
A Láthatatlan Kiállítás egy különleges interaktív utazás egy láthatatlan világba, ahol megpróbálhatsz eligazodni csupán a tapintás, a hangok és az illatok nyomán. Bízz vakon! Egy különleges kiállítás Budapesten! Vakok várják a látogatókat!   
  
Képzeld el, hogy kialszik minden fény...   
  
A Láthatatlan Kiállítás Budapest egy különleges interaktív utazás egy láthatatlan világba, ahol teljes sötétségben próbálhatsz meg eligazodni csupán a tapintás, a hangok és az illatok nyomán.   
  
Bízz vakon!   
  
Ha eljössz, Te is megértheted majd, milyen érzés az egyik legtöbb információt adó érzékszerved, a látásod nélkül élni, és hogyan erősödnek fel egyéb érzékeid.   
  
Ezen a kiállításon vakok vagy látássérültek kísérnek el egy olyan útra, ami megváltoztatja az életed.   
  
Ingyenes Strandolási lehetőség!   
  
A Nyitott Balaton részeként Csopakon és Alsóőrsön ingyen strandolhatunk. Ráadásul Alsóőrsön május 2-án Mandula teljesítménytúra, Ingyenes vitorlázás (regisztráció az [info@balatonriviera.hu](javascript:fm.eMailClicked.raise('info@balatonriviera.hu');) címen) valamint egyéb programok várják a látogatókat.   
  
Nagy Futam III   
  
Az immár harmadik alkalommal, május 1-jén sorra kerülő Nagy Futam vendége a rajongók nagy kedvence, Kimi Räikkönen lesz. A Ferrari finn pilótája egy F1-es autóval száguld majd végig a fővárosunk utcáin, és többek között a Lánchídon is keresztülhajt. Az esemény központja a Várkert Bazár lesz, ahonnan a versenyzők a Lánchíd utca és a Clark Ádám tér irányába indulnak, kétszer áthajtanak a Lánchídon, majd pedig a Budai Alsó rakparton folytatják a száguldást. A Lánchíd és az Erzsébet híd között kialakított pálya hossza nagyjából 4 kilométer lesz.   
  
Formula–1-es autók a város szívében? Igen, ez a Nagy Futam, amelynek azon felül, hogy rendkívüli látványossággal szolgál a közönségnek, nem titkolt célja, hogy közelebb hozza a nézőkhöz a száguldó cirkuszt, és nemcsak azt, hanem úgy általában az autó- és motorsportot. A rendezvény már-már hagyománynak számít Budapesten, olyannyira, hogy a túraautó-világbajnokság indulói a pénteki tesztet is lemondták, csak hogy részt vehessenek a belvárosi bemutatón, amellyel a rajongók annyira közel kerülhetnek hozzájuk, mint egy zárt versenypályán soha.   
  
A földi futamokhoz légi bemutató is párosul.   
  
Forrás:   
<http://kulturaonline.hu/nagy_futam_iii_programok_itt_3858>   
<http://kulturaonline.hu/majus_1i_programok_2015ben_3853>   
  
**f, Fagylalt napja 2015**   
  
A magyar kézműves fagylalt napja 2015. május 8.   
Ezen a napon féláron lehet fagylaltozni a résztvevő fagyizókban. A fagyi napja idén sem marad el. Cikkünben elérhető a fagyizók listája is, ami folyamatosan frissül!   
  
Forrás:   
<http://kulturaonline.hu/fagylalt_napja_2015_a_fagyi_nap_alatt_felaron_van_a_fa>  
gyi\_helyszinek\_itt\_3671   
  
**g, Ingyen pecázhatnak a vakok**   
  
Megszavazták a képviselők a Fazekas Sándor földművelésügyi miniszter által a halgazdálkodásról és a hal védelméről szóló törvényhez benyújtott módosítását.   
Ennek értelmében a jövőben ingyen horgászhatnak a vakok és a gyengén látók. A törvény újdonsága ugyanakkor az is, hogy halvédelmi bírság szabható ki azokra, akik a pecázás során folyamatosan felügyelet nélkül hagyják a horgászfelszerelé¬süket.   
Tóth Zoltán világtalan, de még nem hallott erről a módosításról.   
– Az teljesen rendben lenne, hogy ha a családdal kimegyek horgászni, akkor ők az én társaságomban ingyen horgászhassanak, de számomra teljesen abszurd, hogy én pecázzak vakként – mondja a férfi   
  
Forrás:   
<http://www.borsonline.hu/20150419_magyarorszag_ingyen_pecazhatnak_a_vakok>

Összeállították és szerkesztették: az ügyfélszolgálat munkatársai

----------------------------------------

A VGYKE ügyfélszolgálatának elérhetőségei:  
Cím: 1146 Budapest, Hermina út 57. földszint  
Telefon: 06-1/384-5541  
Fax: 06-1/422-0439  
E-mail: [ugyfel@vgyke.com](javascript:fm.eMailClicked.raise('ugyfel@vgyke.com');)  
Félfogadás:  
Hétfő: 08:00-16:00,   
Kedd: 08:00-16:00   
Szerda: 08:00-18:00,   
Csütörtök: 08:00-17:00.   
Péntek 08:00-13.00   
  
A VGYKE weboldalának címe: <http://www.vgyke.com/>  
A VGYKE megtalálható a Facebookon is az alábbi linkre kattintva: <http://www.facebook.com/vgyke>  
A listára az alábbi címre küldhet levelet: [listaadmin@vgyke.com](javascript:fm.eMailClicked.raise('listaadmin@vgyke.com');)  
A levelezési listáról információt itt talál: <http://vgyke.com/mailman/listinfo/hirlevel_vgyke.com> Ha le szeretne iratkozni, küldjön emailt az alábbi címre: [hirlevel-request@vgyke.com](javascript:fm.eMailClicked.raise('hirlevel-request@vgyke.com');)  
Részletes ismertetőt kaphat a beállításokról, ha egy 'help' tartalmú levelet (a tárgyban vagy a törzsben feltüntetve, aposztrófok nélkül) küld a fenti címre.